La Danesa – Companyia Jean Van Mour - (:unkn) unknown (My University, 2023)
La companyia La Danesa neix el 2011 a mans de les actrius Elena Fortuny i Ota Vallès i el director, actor i dramaturg Jumon Erra. El seu primer espectacle, Un disgust danès, el creen, però, amb el nom de Companyia Jean Van Mour. Escrit i dirigit per Jumon Erra, s’estrena a la Nau Ivanow i gira per sales com el Teatre Tantarantana o el Teatre Lliure de Gràcia. L’any 2015 estrenen al Teatre Tantarantana La distància entre el llamp i el tro, un text de Jumon Erra que codirigeix amb Elena Fortuny, qui també col·labora en la dramatúrgia. El 2018 estrenen al Festival Grec Assaig sobre la lucidesa, una adaptació del mateix Erra de la novel·la de José Saramago amb el qual giren pel Circuito de la Red de Teatros Alternativos la temporada 2020-2021. L’any 2019 la companyia s’encarrega de la tercera producció anual de l’Arnau Itinerant; en aquesta ocasió aposten per una altra adaptació, la de la Comedia sin título de Federico García Lorca, amb dramatúrgia de Jumon Erra i direcció d’Elena Fortuny, duent-la, però, al terreny del teatre comunitari per parlar sobre la diversitat cultural als barris del Poble-sec, el Raval i Sant Antoni de Barcelona. La seva última iniciativa, El nedador del mar secret, una adaptació de la novel·la homònima de William Kotzwinkle, guanya el Premi Quim Masó 2020 per a projectes teatrals.
La Danesa ha mostrat una gran capacitat per mutar de forma, producció rere producció. Comparant el seu primer espectacle, un drama de cambra sobre l’amistat, amb l’últim, una peça de teatre comunitari amb intèrprets no professionals, podria semblar que l’únic element que comparteixen és que tot són muntatges a partir dels textos o adaptacions de Jumon Erra protagonitzats per Elena Fortuny. Tanmateix, s'hi poden trobar unes notes comunes que relliguen les seves creacions. Independentment de la temàtica de la peça, s’hi troba una predilecció per les posades en escena sòbries, si no austeres, uns textos intimistes i delicats de tall clàssic i un treball actoral acurat, precís, que acaba sent el centre de les seves propostes.
Keywords: Teatre de text contemporani